b"\n_START_ARTICLE_\nOslo lufthavn, Fornebu\n_START_SECTION_\nFasiliteter\n_START_PARAGRAPH_\nP\xc3\xa5 slutten av 1990-tallet hadde lufthavnen \xc3\xa9n terminal med tre satellitterminaler, to for innenriks og \xc3\xa9n for internasjonale flygninger. Servicebygningen hadde tre etasjer, en for ankomst, en for avgang og en for administrasjon. Det var kapasitet til \xc3\xa5 ha 20 fly st\xc3\xa5ende p\xc3\xa5 lufthavnen. Totalt var det fem jet-broer, mens ved resten av gatene m\xc3\xa5tte man g\xc3\xa5 ut til flyene. Totalt m\xc3\xa5lte terminalbygget 36 000 kvadratmeter. Det var utsmykket med flere store kunststykker og veggmalerier, og noen av disse er fremdeles bevart._NEWLINE_Nord p\xc3\xa5 flyplassomr\xc3\xa5det l\xc3\xa5 kontorene til Forsvaret, Fred. Olsens Flyselskap, Braathens' hovedhangar samt SAS og Fred. Olsens mekaniske verksted. I tillegg l\xc3\xa5 en maskinhangar for sn\xc3\xb8ploging og brannstasjonen her, samt radarsenteret._NEWLINE_Fornebu var arbeidsplassen til omkring 5\xc2\xa0000 mennesker p\xc3\xa5 slutten av 1980-tallet. 3\xc2\xa0600 av disse jobbet for flyselskapene eller bakkeh\xc3\xa5ndteringsselskapene. Administrasjonen hadde 350 ansatte, mens de resterende 500 jobbet innenfor toll, politi, sikkerhet og i serviceavdelinger._NEWLINE_Lufthavnen hadde to rullebaner. Den lengste (06/24) m\xc3\xa5lte 2\xc2\xa0370 meter, mens den andre (01/19) var 1\xc2\xa0800 meter lang. Bare den lengste rullebanen var i bruk til vanlig, men i forbindelse med d\xc3\xa5rlig v\xc3\xa6r eller kryssvind fra nord ble den andre brukt. Hovedrullebanen var utstyrt med ILS Cat. 1. Under vanlige v\xc3\xa6rforhold skulle fly p\xc3\xa5 vei til lufthavnen s\xc3\xa5 snart som mulig fly s\xc3\xb8r mot Oslofjorden for \xc3\xa5 unng\xc3\xa5 st\xc3\xb8yforurensing, da omr\xc3\xa5det rundt lufthavnen er, og var tett befolket. Likevel kunne man velge en mer direkte landingsrute \xc3\xb8stover fra Drammen eller vestover fra Grefsen\xc3\xa5sen dersom dette var n\xc3\xb8dvendig. Frem til 1996 l\xc3\xa5 Oslo kontrollsentral p\xc3\xa5 Fornebu. De hadde ansvar for flytrafikk s\xc3\xb8r for Dovre, nesten helt vest til Stavanger, halvveis til Stockholm i \xc3\xb8st og til Skagerrak i s\xc3\xb8r._NEWLINE_Siden Fornebu ligger p\xc3\xa5 en halv\xc3\xb8y, gikk all transport til og fra lufthavnen via Lysaker. En vei med avkj\xc3\xb8rsel fra E18 gikk til lufthavnen. Lysaker stasjon var lufthavnens n\xc3\xa6rmeste jernbanestasjon, og hadde anl\xc3\xb8p b\xc3\xa5de av lokal- og regionaltog. I tillegg hadde Stor-Oslo lokaltrafikk bussforbindelser til Fornebu fra Asker, B\xc3\xa6rum, Lysaker og Snar\xc3\xb8ya, s\xc3\xa5 vel som bussforbindelser til Oslo sentrum.\n_START_SECTION_\nHistorie\n_START_PARAGRAPH_\nSiste ordin\xc3\xa6re avgang fra Fornebu var med Hake Viking fra SAS kl. 19.32 den 7. oktober 1998, da 125 passasjerer ble fl\xc3\xb8yet til Flesland av kaptein Terje Gorgas. Siste landing skjedde kl. 22.35 samme kveld, da et ambulansefly av typen Beech 200 fikk dispensasjon til \xc3\xa5 lande med en pasient fra Kjevik. Etter en kort pause tok flyet, f\xc3\xb8rt av Per Arne Skjold, av igjen med kurs for Vigra."